**עירית ציפר**

"אֱלֹהֵי הָרִים אֱלֹהֵיהֶם" (מלכים א כ, כג):

דימויים טופוגרפיים באמנות החזותית

תצורות טופוגרפיות – הרים, בעיקר כאלה שפסגתם לוּטה בענן או בערפל, או כאלה המתגעשים בלבה, בנהרות, במערות ובנקיקים – הציתו את דמיונו המיתו-פואטי של האדם. הרים התקדשו והיו למשכנם של אלים. בספרות השומרית רכסי ההרים נתפסו כציר המפריד והמחבר בין שמים לארץ, באמצעותם אפשר לעלות לשמים וגם לרדת מהם לארץ. מכאן הפך ההר לדימוי לשוני למקדש, שהיה המקום שבו נפגשו בני תמותה עם האל. תפיסה זו השפיעה על מנהגי הבנייה והאסתטיקה האדריכלית של מקדש הזיגורט המדורג, ההר המלאכותי. הזיגורט מלמד כי ההרים היו חשובים עד כדי כך, שבמישורים הקימו הרים. הרים נתפסו כאלים או כמשכנם של האלים, בדומה להר סיני במקרא.

 אלי הרים או הרים מואנשים אופייניים לאזורים הרריים. המאמר עוקב אחרי התפתחות הדימוי החזותי של אלי ההרים, הניכרים בחצאיתם בעלת הקשקשים המדמים הרים, תוך הסתמכות על הכתובים במרחב שממסופוטמיה בואכה סוריה ואנטוליה ועד הלבנט, ובוחן אפשרויות לזיהוי תמונות אלי ההרים.

**מילות מפתח:** תצורות טופוגרפיות – הרים ומעיינות, אלי הרים, אלות המעיין, אלי סער, איקונוגרפיה, מקרא, כתובות חוץ מקראיות

ד"ר **עירית ציפר** – מוז"א, מוזיאון ארץ-ישראל, תל אביב;

irit.ziffer@gmail.com

**אברהם פאוסט, אייל ברוך, ג'יימס מקללן ומיכל מרמלשטיין**

בית הקברות של תל עיטון:

עדכון לשנת 2021 והערה על התפתחות הקבר היהודאי

בית הקברות של תל עיטון הוא מבתי הקברות הקדומים הגדולים בארץ, ובו מאות רבות של מערות קבורה. בית הקברות מיוחד גם ברצף יוצא הדופן של השימוש בו. המערות הקדומות ביותר שזוהו עד כה, שייכות ככל הנראה לתקופת הברונזה הביניימית, אך מרבית המערות מאוחרות יותר, ונראה כי בית הקברות שימש ברצף החל מתקופת הברונזה המאוחרת ועד למאה השמינית לפסה"נ לפחות. מאחר שרצף זה כולל גם את תקופת הברזל 1, שבה כמעט ולא מוכרים קברים באזור, ואת תקופת הברזל 2א, שממנה מוכרים קברים מעטים, הרי שהרצף הייחודי שנחשף בתל עיטון, הוא בעל חשיבות רבה לחקר התקופה בכלל, ובפרט להבנת התפתחותה של צורת הקבורה הייחודית ליהודה שרווחה במאות השמינית–השביעית לפסה"נ, והמוכרת בכינוי "הקבר היהודאי".

**מילות מפתח**: תל עיטון, קברים, הקבר היהודאי, תקופת הברזל, עמק התלם

פרופ' **אברהם פאוסט –** המחלקה להיסטוריה כללית, אוניברסיטת בר-אילן; avraham.faust@biu.ac.il

ד"ר **אייל ברוך –** המחלקה ללימודי ארץ ישראל וארכיאולוגיה ע"ש מרטין (זוס) וביה"ס ללימודי יסוד ביהדות, אוניברסיטת בר-אילן;

eyalbaruch8@gmail.com

ד"ר **ג'יימס מקללן –** המחלקה להיסטוריה כללית, אוניברסיטת בר-אילן;

james.mclellan@biu.ac.il

**מיכל מרמלשטיין –** המחלקה להיסטוריה כללית, אוניברסיטת בר-אילן; רשות העתיקות;

michalzalz@gmail.com

**עמיחי שוורץ וראובן פרץ**

על כתובת איובית בלתי ידועה ממקאם נבי יושע בכפל חארת'

מאמר זה מציג לקורא כתובת ערבית שהייתה מוצבת על-גבי לוח בקבר המיוחס ליהושע בן נון בכפל חארת'. בכתובת, שהייתה מוצבת בקבר עד אמצע המאה ה-20, מתוארת תופעה מיוחדת של "עלייה חליפית", כלומר עלייה לרגל למכה בשביל אדם אחר שלא נוכח במקום. הכתובת מתארת עלייה לרגל שהתרחשה בתחילת המאה ה-13 לסה"נ, בשביל אחד מנסיכי האיובים, אלמלכ אלאווחד, שתחום שלטונו היה באזור ארמניה. השליח לחג' היה אדם בשם ג'והר שככל הנראה התגורר בכפר. ההצבה של הלוח דווקא בקבר הקדוש מעידה על חשיבות המקום והפופולריות שלו במאה ה-13 לסה"נ, דבר העולה גם מתחילת הופעת המקום בתיאור נוסע יהודי שמתעד את ביקורו במקום.

**מילות מפתח:** ימי הביניים, עלייה לרגל, קברי קדושים, איסלאם, יהושע בן נון

ד"ר **עמיחי שוורץ** – החוג לארץ ישראל וארכיאולוגיה, אוניברסיטת אריאל בשומרון; mikodemia@gmail.com

**ראובן פרץ** – חוקר עצמאי;

perezreu@013net.net